b'\n_START_ARTICLE_\nBelAZ\n_START_SECTION_\nIstorija\n_START_PARAGRAPH_\n1947 m. \xc5\xbdodine prad\xc4\x97ta statyti durpi\xc5\xb3 pramon\xc4\x97s ma\xc5\xa1in\xc5\xb3 \xc4\xafmon\xc4\x97. V\xc4\x97liau gamykla vadinosi \xe2\x80\x9eDorma\xc5\xa1\xe2\x80\x9c, jos pagrindine produkcija tapo kr\xc5\xabmapjov\xc4\x97s, prikabinamieji keli\xc5\xb3 volai, sniego valytuvai ir krautuvai, laistymo ma\xc5\xa1inos._NEWLINE_Pasikeitus gamyklos specializacijai, nuo 1958 m. \xc4\xaf \xc5\xbdodin\xc4\x85 i\xc5\xa1 Minsko automobili\xc5\xb3 gamyklos perkelta didel\xc4\x97s keliamosios galios sunkve\xc5\xbeimi\xc5\xb3 MAZ-525 gamyba. \xc4\xaemon\xc4\x97 nuo tada pavadinta Baltarusijos automobili\xc5\xb3 gamykla (trumpinys \xe2\x80\x93 BelAZ)._NEWLINE_1961 m. buvo i\xc5\xa1leistas pirmasis \xc4\xafmon\xc4\x97je suprojektuotas 27 t keliamosios galios BelAZ-540. 1967 m. prie \xc5\xa1io prisijung\xc4\x97 40 t savivartis BelAZ-548\xd0\x90, 1968 m. \xe2\x80\x93 sunkusis viena\xc5\xa1is vilkikas BelAZ-531. 1976 m. prad\xc4\x97tas gaminti 75 t karjer\xc5\xb3 savivartis BelAZ-549, nuo kit\xc5\xb3 modeli\xc5\xb3 i\xc5\xa1siskyr\xc4\x99s elektromechanine transmisija._NEWLINE_1977 m. pristatytas 110 t BelAZ-7519, 1979 m. \xe2\x80\x93 180 t BelAZ-7521. 1970-\xc5\xb3j\xc5\xb3 pabaigoje pagaminti pirmieji specializuoti orlaivi\xc5\xb3 vilkikai._NEWLINE_1990 m. i\xc5\xa1leistas 280 t keliamosios galios savivartis BelAZ-7550._NEWLINE_2006 m. ruden\xc4\xaf \xc4\xaf Kuzbaso anglies kasyklas i\xc5\xa1si\xc5\xb3stas pirmasis 320 t BelAZ-75600._NEWLINE_2013 m. pristatytas did\xc5\xbeiausias pasaulyje savivartis BelAZ-75710. Jo keliamoji galia 450 t, bendra transporto priemon\xc4\x97s mas\xc4\x97 810 t, did\xc5\xbeiausias greitis 64 km/val. Automobil\xc4\xaf varo du dyzeliniai varikliai. Padangas pagal special\xc5\xb3 u\xc5\xbesakym\xc4\x85 pagamino firma \xe2\x80\x9eBridgestone\xe2\x80\x9c._NEWLINE_\xc4\xae holdingo BelAZ\xe2\x80\x93Holding sud\xc4\x97t\xc4\xaf \xc4\xafeina tokios \xc4\xafmon\xc4\x97s kaip \xe2\x80\x9eKuzlitma\xc5\xa1\xe2\x80\x9c (Pinskas), Mogiliovo vagon\xc5\xb3 gamykla, Starodoro\xc5\xbesky mechanikos gamykla (Staryja Darohos), Mogiliovo automobili\xc5\xb3 gamykla (MoAZ). Per vis\xc4\x85 \xc4\xafmon\xc4\x97s istorij\xc4\x85 \xc4\x8dia pagaminta daugiau kaip 130 t\xc5\xabkst. vienet\xc5\xb3 karjer\xc5\xb3 technikos.'